VENDIM
Nr. 301, datë 17.11.2025

MBI LICENCIMIN E SHOQËRISË “NIKOLICA SKI RESORT” SHPK NË VEPRIMTARINË E PRODHIMIT TË ENERGJISË ELEKTRIKE

Në mbështetje të neneve 16, 37, pika 2, germa “a”, 38, pika 1, germa “a”, 39, pika 4, të ligjit nr. 43/2015, “Për sektorin e energjisë elektrike”, të ndryshuar; të neneve 4, pika 1, germa “a”, 5, pika 1, germa “a”, 13 dhe 14, pika 9, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 15, të “Rregullores për organizimin, funksionimin dhe procedurat e ERE-s”; Bordi i ERE-s, në mbledhjen e tij të datës 17.11.2025, mbasi shqyrtoi relacionin me nr. 2427/13 prot., datë 13.11.2025, të Drejtorisë së Licencimit dhe Autorizimeve “Mbi kërkesën e shoqërisë ‘Nikolica Ski Resort’ sh.p.k. për licencim në veprimtarinë e prodhimit të energjisë elektrike”,
konstatoi se: 
- Shoqëria “Nikolica Ski Resort” sh.p.k., me shkresën e protokolluar në ERE me nr. 2427 prot., datë 9.9.2025, ka paraqitur kërkesën e saj për licencim në veprimtarinë e prodhimit të energjisë elektrike nga centrali eolik, me kapacitet të instaluar 3 mw, me vendndodhje në Tragjas, Njësia Administrative Orikum, qarku Vlorë.
- Bordi i ERE-s, me vendimin nr. 214, datë 18.9.2025, vendosi të fillojë procedurën për licencimin e shoqërisë në këtë veprimtari.
- ERE botoi njoftimin në median e shkruar për fillimin e kësaj procedure (në datat 19.9.2025 dhe 20.9.2025) dhe në përfundim të afatit të pritjes së komenteve apo objeksioneve nga të tretët (data 20.10.2025), nuk rezultoi të ketë të tilla. Njoftimi për fillimin e procedurës u botua edhe në rrjetet sociale dhe në faqen e internetit të ERE-s.
- ERE ka njoftuar Ministrinë e Infrastrukturës dhe Energjisë (MIE) për fillimin e kësaj procedure, nëpërmjet shkresës nr. 2427/3 prot., datë 25.9.2025, si dhe i ka kërkuar të bëjë me dije nëse nga ana e saj ka një qëndrim ndryshe, në lidhje me vlefshmërinë e kontratës dhe të drejtën e shoqërisë për ndërtimin dhe shfrytëzimin e këtij burimi gjenerues. Nga ana e MIE-s nuk ka pasur kthim përgjigjeje.
[bookmark: _GoBack]- ERE, po ashtu, me shkresën nr. 2427/5 prot., datë 25.9.2025, ka njoftuar edhe Autoritetin e Aviacionit Civil (AAC) për fillimin e procedurës së licencimit të shoqërisë “Nikolica Ski Resort” sh.p.k.. Në vijim, AAC, me shkresën e protokolluar në ERE me nr. 2427/7 prot., datë 22.10.2025, ka kërkuar informacion mbi pozicionimin e saktë të projektit dhe turbinave eolike, si dhe lartësitë përkatëse të tyre. Në përgjigje, ERE, me shkresën 2427/8 prot., datë 31.10.2025, në të cilën ka vënë për dijeni dhe shoqërinë, ka sqaruar se njoftimi bëhet në kuadër të informimit, ndaj në rast të nevojës për informacion shtesë, duhet t’i drejtohen subjektit përkatës.
- Me shkresën nr. 2427/4 prot., datë 25.9.2025, ERE ka njoftuar shoqërinë për vendimin e fillimit të procedurës dhe i ka kërkuar depozitimin e informacionit/dokumentacionit të aplikimit të konstatuar të paplotësuar ose të plotësuar pjesërisht.
- Shoqëria, me shkresën e protokolluara në ERE me nr. 2427/6 prot., datë 14.10.2025, ka depozituar informacion dhe dokumentacion plotësues për aplikimin, nga analizimi i të cilit u konstatua se kishte ende nevojë për sqarime të mëtejshme, ndaj u vlerësua të zhvillohet një seancë dëgjimore, e cila iu njoftua shoqërisë nëpërmjet shkresës së ERE-s me nr. 2427/9 prot., datë 31.10.2025, Kjo shkresë i është dërguar shoqërisë edhe në format elektronik nëpërmjet email-it të së njëjtës ditë.
- Në vijim, duke qenë se nga ana e shoqërisë nuk u paraqit asnjë përfaqësues dhe nuk u përcoll asnjë argumentim, në lidhje me mosparaqitjen në seancën dëgjimore të datës 5.11.2025, ERE iu drejtua shoqërisë me email-in nr. 2427/11 prot., datë 7.11.2025, duke i kërkuar depozitimin e dokumentacionit të specifikuar dhe në shkresën e datës 31.10.2025.
- Së fundi, me shkresën e protokolluar në ERE me nr. 2427/12 prot., datë 11.11.2025, shoqëria ka informuar se shkresën njoftuese të ERE-s e ka marrë pas datës së planifikuar të seancës dhe ka depozituar informacion plotësues të aplikimit. 
- Nga analizimi i këtij aplikimi, rezulton se shoqëria ka kryer pagesën e aplikimit sipas përcaktimeve të aneksit A dhe ka plotësuar dokumentacionin e kërkuar nga “Rregullorja për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar.
Pajisja e shoqërisë me leje dhe miratime të tjera:
- Shoqëria është pajisur me vendimin e Këshillit të Ministrave (VKM) nr. 215, datë 13.4.2023, “Për miratimin e ndërtimit të centralit gjenerues të energjisë elektrike eolike dhe veprave ndihmëse, i cili nuk është objekt koncesioni, në Tragjas, Njësia Administrative Orikum, qarku Vlorë, nga shoqëria ‘Nikolica Ski Resort’ sh.p.k.”.
- Shoqëria ka nënshkruar me MIE-n kontratën e datës 14.2.2024, “Për ndërtimin, shfrytëzimin dhe administrimin e centralit gjenerues të energjisë elektrike eolik, me kapacitet prodhues 3 mw dhe veprave ndihmëse, i cili nuk është objekt koncesioni, në Tragjas, Njësia Administrative Orikum, qarku Vlorë, nga shoqëria ‘Nikolica Ski Resort’ sh.p.k.”.
- Me shkresën e “OST” sh.a. nr. 2290/1 prot., datë 6.6.2022, ka marrë miratimin në parim të pikës së lidhjes së centralit me rrjetin e transmetimit.
- Shoqëria është pajisur me VNM paraprake, lëshuar nga Agjencia Kombëtare e Mjedisit (AKM), më datë 22.8.2025, për të zhvilluar projektin: “Ndërtimi i impiantit gjenerues të energjisë elektrike eolike, me kapacitet të instaluar 3 mw, dhe veprave ndihmëse në zonën e Tragjasit, Vlorë”.
Kushtet dhe afatet ligjore:
- ERE, në zbatim të nenit 38, pika 1, germa “a”, të ligjit nr. 43/2015, “Për sektorin e energjisë elektrike”, të ndryshuar, dhe nenit 5, pika 1, germa “a”, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, lëshon një licencë për veprimtarinë e prodhimit të energjisë elektrike deri në 30 vjet. Shoqëria ka deklaruar se jetëgjatësia e pritshme e centralit është 49 vjet, si dhe ka depozituar një analizë teknike nga ku rezulton se jetëgjatësia e centralit është 49 vjet, por duke qenë se afati maksimal sipas të cilit lëshohet licenca është 30 vite, atëherë, shoqëria do të licencohet për një afat 30-vjeçar.
- Për sa i përket miratimit të pikës së lidhjes së centralit me rrjetin e transmetimit, rezulton se shoqëria nuk është pajisur ende me miratimin përfundimtar/marrëveshjen përkatëse për pikën e lidhjes së centralit eolik, por duke marrë në konsideratë dhe faktin që me marrjen e autorizimit për ndërtimin dhe shfrytëzimin e centralit eolik, lidhja e tij me rrjetin elektrik është e garantuar, vlerësohet që shoqërisë t’i lihet kusht që përpara fillimit të operimit të depozitojë në ERE marrëveshjen e nënshkruar me “OST” sh.a.
- Shoqëria aktualisht disponon një VNM të vlefshme deri më 22.8.2027, dhe duke marrë në konsideratë faktin se vetë shoqëria ka parashikuar që të vendosë në operim centralin brenda datës 13.4.2026, afat i cili përkon dhe me afatin e përcaktuar në kontratën me MIE-n, ndaj vlerësohet që t’i lihet detyrë shoqërisë për të filluar ushtrimin e veprimtarisë së prodhimit të energjisë elektrike brenda këtij afati. Po ashtu, duke marrë në konsideratë afatin e shkurtër brenda të cilit shoqëria duhet të fillojë ushtrimin e veprimtarisë së prodhimit të energjisë elektrike, vlerësohet që, në kuadër të raportimeve periodike që shoqëria depoziton në ERE, ajo duhet të paraqesë dhe raportimet periodike drejtuar MIE-s, në kuadër të ecurisë së ndërtimit dhe vënies në punë të centralit. 
- Po ashtu, në referencë të përcaktimeve të nenit 10 të kontratës me MIE-n, vlerësohet që shoqërisë t’i lihet kusht që me fillimin e operimit/ushtrimit të veprimtarisë së prodhimit të energjisë elektrike, por jo më vonë se 60 ditë nga ky fakt, të depozitojë në ERE dokumentacionin përkatës për testimin e veprës, si dhe të depozitojë informacion të përditësuar, në lidhje me stafin teknik efektiv në strukturën e saj organizative. 
- Në përfundim, vlerësohet se shoqëria ka përmbushur kushtet për licencim, me detyrimin për të respektuar afatet dhe detyrimet e përcaktuara.
Për gjithë sa më sipër, Bordi i ERE-s

VENDOSI:

1. Të licencojë shoqërinë “Nikolica Ski Resort” sh.p.k. në veprimtarinë e prodhimit të energjisë elektrike nga centrali eolik, me kapacitet të instaluar 3 mw, me vendndodhje në Tragjas, Njësia Administrative Orikum, qarku Vlorë, për një afat 30-vjeçar. 
2. Përpara fillimit të operimit shoqëria duhet të depozitojë në ERE marrëveshjen e nënshkruar me shoqërinë “Operatori Sistemit të Transmetimit” (OST) sh.a. për miratimin e pikës së lidhjes së centralit eolik me rrjetin e transmetimit. 
3. Shoqëria “Nikolica Ski Resort” sh.p.k. duhet të fillojë operimin e centralit eolik brenda datës 13.4.2026.
4. Me fillimin e operimit, por jo më vonë se 60 (gjashtëdhjetë) ditë nga ky fakt, shoqëria duhet të dokumentojë në ERE testimin e veprës dhe të depozitojë informacion të përditësuar, në lidhje me stafin teknik efektiv në strukturën e saj organizative. 
5. Ky vendim është objekt rishikimi, në rast të plotësimit/mosplotësimit të kushteve të vendosura në pikat 2, 3 dhe 4, të këtij vendimi dhe në rast të depozitimit të akteve të ndryshme nga ato që kanë shërbyer për marrjen e këtij vendimi.
6. Drejtoria e Licencimit dhe Autorizimeve të njoftojë shoqërinë “Nikolica Ski Resort” sh.p.k., Ministrinë e Infrastrukturës dhe Energjisë, “OST” sh.a. dhe “ALPEX” sh.a., për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
 Ky vendim botohet në Fletoren Zyrtare.

